Til songmeistarans; við streingjaleiki; ein sálmur, ein songur. Guð okkum náði og okkum signi, hann lati andlit sítt yvir okkum lýsa, Sela, at vegur tín má verða kunnur á jørð, alra fólkanna millum tín frelsa! Fólkini skulu tær lova, Guð, fólkasløg øll tær lova. Tjóðir skulu gleðast og fegnast, tí at tú dømir fólkini rætt, leiðir mannaættir á fold. Sela. Fólkini skulu tær lova, Guð, fólkasløg øll tær lova. Landið hevur givið grøði sína, og Guð, vár Guð, vælsignar okkum. Guð okkum vælsignar, og allir heimsins endar skulu hann óttast.